CELEX: 32021D0812
Language: ro
Date: 2021-05-10 00:00:00
Title: Decizia (UE) 2021/812 a Consiliului din 10 mai 2021 privind poziția care urmează să fie adoptată, în numele Uniunii Europene, în cadrul Comitetului de asociere reunit în configurația „Comerț” și în cadrul Consiliului de asociere constituite prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în ceea ce privește un aviz favorabil referitor la foaia de parcurs completă aprobată de guvernul Georgiei pentru punerea în aplicare a legislației în domeniul achizițiilor publice și de recunoaștere a finalizării etapei 1 din anexa XVI-B la respectivul acord de asociere

21.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 180/147
               
            
         DECIZIA (UE) 2021/812 A CONSILIULUI
         din 10 mai 2021
         privind poziția care urmează să fie adoptată, în numele Uniunii Europene, în cadrul Comitetului de asociere reunit în configurația „Comerț” și în cadrul Consiliului de asociere constituite prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în ceea ce privește un aviz favorabil referitor la foaia de parcurs completă aprobată de guvernul Georgiei pentru punerea în aplicare a legislației în domeniul achizițiilor publice și de recunoaștere a finalizării etapei 1 din anexa XVI-B la respectivul acord de asociere
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (1) (denumit în continuare „acordul”) a fost încheiat de Uniune prin Decizia (UE) 2016/838 a Consiliului (2) și a intrat în vigoare la 1 iulie 2016.
                  
               
                     (2)
                  
                  
                     Articolul 145 alineatul (1) din acord prevede că Georgia urmează să prezinte Comitetului de asociere reunit în configurația „Comerț” o foaie de parcurs completă pentru punerea în aplicare a legislației referitoare la achizițiile publice în Georgia, însoțită de un calendar și de descrierea etapelor principale, care să includă toate reformele referitoare la apropierea legislativă de acquis-ul Uniunii.
                  
               
                     (3)
                  
                  
                     În temeiul articolului 145 alineatul (2) din acord, este necesar un aviz favorabil din partea Comitetului de asociere reunit în configurația „Comerț” pentru ca foaia de parcurs completă să devină documentul de referință pentru punerea în aplicare a apropierii legislației Georgiei în domeniul achizițiilor publice de acquis-ul Uniunii în domeniul achizițiilor publice.
                  
               
                     (4)
                  
                  
                     În conformitate cu articolul 146 alineatul (2) din acord, apropierea de acquis-ul Uniunii urmează să se realizeze conform etapelor consecutive stabilite în programul din anexa XVI-B la acord. Punerea în aplicare a fiecărei etape se evaluează de către Comitetul de asociere, reunit în configurația „Comerț” prevăzută la articolul 408 alineatul (4) din acord, și, după o evaluare pozitivă de către respectivul comitet, urmează să fie legată de acordarea reciprocă a accesului pe piață, în conformitate cu anexa XVI-B la acord.
                  
               
                     (5)
                  
                  
                     Comitetul de asociere reunit în configurația „Comerț” urmează să adopte o decizie în conformitate cu articolul 11 alineatul (2) din regulamentul său de procedură, prevăzut în anexa II la Decizia nr. 1/2014 a Consiliului de asociere UE-Georgia (3), prin care să emită un aviz cu privire la foaia de parcurs completă aprobată de guvernul Georgiei, precum și o evaluare a apropierii până în prezent a legislației din Georgia de acquis-ul Uniunii în cadrul finalizării etapei 1 prevăzute în anexa XVI-B la acord. Foaia de parcurs menționată a fost aprobată de guvernul Georgiei prin Decretul nr. 536 din 31 martie 2016 al guvernului Georgiei „privind modificările planificate în domeniul achizițiilor publice preconizate în conformitate cu obligațiile dintre Georgia și UE în cadrul domeniului de aplicare al acordului privind o zonă de liber schimb aprofundată și cuprinzătoare (DCFTA)”, astfel cum a fost modificat prin Decretele nr. 154 din 22 ianuarie 2018 și nr. 974 din 12 iunie 2020 ale guvernului Georgiei.
                  
               
                     (6)
                  
                  
                     După recunoașterea finalizării etapei 1 prevăzută în anexa XVI-B la acord, Consiliul de asociere urmează să ia o decizie, în conformitate cu articolul 11 alineatul (2) din regulamentul său de procedură prevăzut în anexa I la Decizia nr. 1/2014 a Consiliului de asociere UE-Georgia, în ceea ce privește acordarea accesului reciproc pe piață, în conformitate cu anexa XVI-B la acord, pentru produsele pentru autoritățile guvernamentale centrale.
                  
               
                     (7)
                  
                  
                     Este oportun să se stabilească poziția care urmează să fie adoptată în numele Uniunii în cadrul Comitetului de asociere reunit în configurația „Comerț” și în cadrul Consiliului de asociere, întrucât deciziile preconizate vor fi obligatorii pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul Comitetului de asociere reunit în configurația „Comerț” în ceea ce privește foaia de parcurs completă aprobată de guvernul Georgiei, precum și finalizarea etapei 1 prevăzute în anexa XVI-B la acord se bazează pe proiectul de decizie a Comitetului de asociere reunit în configurația „Comerț” (4).
         
         
            Articolul 2
            Poziția care urmează să fie adoptată în numele Uniunii în cadrul Consiliului de asociere în ceea ce privește acordarea accesului reciproc pe piață în conformitate cu anexa XVI-B la acord se bazează pe proiectul de decizie a Consiliului de asociere  (4).
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 10 mai 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  JO L 261, 30.8.2014, p. 4.
         
            (2)  Decizia (UE) 2016/838 a Consiliului din 23 mai 2016 privind încheierea, în numele Uniunii Europene, a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (JO L 141, 28.5.2016, p. 26).
         
            (3)  Decizia nr. 1/2014 a Consiliului de asociere UE-Georgia din 17 noiembrie 2014 de adoptare a propriului regulament de procedură și a celui al Comitetului de asociere și al subcomitetelor [2015/2261] (JO L 321, 5.12.2015, p. 60).
         
            (4)  A se vedea documentul ST 7791/21 la http://register.consilium.europa.eu